Ir-Regolament tal-Kummissjoni (KEE) Nru 1979/82
tad-19 ta' Lulju 1982
dwar il-metodu analitiku sabiex ikun determinat l-użin tal-kontenut solidu tal-meraq tad-tadam għall-finijiet tan-Nota 4 tal-Kapitolu 20 tat-Tariffa Doganali Komuni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jestabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 97/69 tas-16 ta' Jannar 1969 dwar miżuri li għandhom jittieħdu għall-applikazzjoni uniformi tan-nomenklatura tat-Tariffa Doganali Komuni [1], kif l-aħħar emendat bl-Att ta' Adeżjoni tal-Greċja, u b'mod partikolari Artikolu 3 tiegħu,
Filwaqt li, sabiex tkun żgurata applikazzjoni uniformi tan-nomenklatura tat-Tariffa Doganali Komuni, għandha ssir dispożizzjoni għall-klassifikazzjoni tal-meraq tad-tadam;
Filwaqt li n-Nota 4 tal-Kapitlu 20 tat-Tariffa Doganali Komuni mehmuża mar-Regolament tal-Kunsill (KEE) Nru 950/68 [2], kif l-aħħar emendata bir-Regolament (KEE) Nru 1883/82 [3], tipprovdi li l-klassifikazzjoni tal-meraq tad-tadam jiddependi mill-użin tal-kontenut solidu tiegħu;
Filwaqt li huwa meħtieġ li jkun addottat metodu analitiku biex ikun iddeterminat l-użin tal-kontenut solidu;
Filwaqt li fuq il-bażi ta' studji u esperimenti, il-metodu deskritt fl-Anness ta' dan ir-Regolament instab li jiżgura l-aħjar riżultati;
Filwaqt li l-miżuri li jipprovdi għalihom dan ir-Regolament huma skond l-opinjoni tal-Kumitat dwar in-Nomenklatura tat-Tariffa Doganali Komuni,
ADDOTTAT DAN IR-REGOLAMENT
Artikolu 1
Għall-finijiet tan-Nota 4 tal-Kapitolu 20 tat-Tariffa Doganali Komuni, l-użin tal-kontenut solidu tal-meraq tad-tadam għandu jkun iddeterminat bil-metodu espress fl-Anness.
Artikolu 2
Dan ir-Regolament jidħol fis-seħħ fit-42 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul Brussel, fid-19 ta' Lulju 1982.